Hotel Les Trois Rois
S Basler Luxushotel Les Trois Rois, früener Hotel drei Könige, isch äins vo de eltiste Hotel in dr Schwiz. Es lit diräkt am Rhii bi dr Middlere Brugg.

S Les Trois Rois isch e Baasler Kulturguet, wo für d Region vo Bedütig isch.

Gschicht 
1681 isch s Huus zum erste Mol erwäänt worde, as „Heereherbärg und Gasthoof zu de drei Köönig“. S hütige Geböid isch 1844 im Stil vo dr Belle Époque noch de Blään vom Archidekt Amadeus Merian baut worde. Vo denn aa isch s Hotel immer wider däilwiis umbaut worde. Dr Thomas Straumann, e Groossindustrielle (Straumann Holding AG), het s Trois Rois 2004 vo dr Richemont-Grubbe kauft und het s wider in dr baulig Zuestand vo 1844 brocht. Mä het drbii nid alles innenooche uusegrisse und nume d Fassaade lo si, sondern alles Nöije Schicht für Schicht abdräit. D Moolereie im Iigangsberiich, wo mä gfunde het, und d Originaldabeete het mä restauriert. Am 20. März 2006 isch s Hotel wider eröffnet worde und het dr Naame Les Trois Rois überchoo. Es isch e Fümf-Stärn-Hotel und ghöört zu de Leading Hotels of the World. Im Septämber 2012 het dr Straumann bekannt gee, ass er sini Hotel well verchaufe.

Bekannti Gest
Dr Napoleon Bonaparte, d Köönigin Elisabeth II., dr Pablo Picasso, dr Thomas Mann und vili anderi Brominänti us dr ganze Wält häi im Drei Köönig übernachdet. S bekanntiste Foti vom Theodor Herzl isch 1901 entstande, wo dr Herzl wäärend em 5. Zionistekongräss uf em Balkon vom Hotel gstande isch.

Fuessnoote

Litratuur 
 Hotel Drei Könige Basel. Hôtel des Trois Rois, Bâle. The Three Kings Hotel in Basle. Publicit Viquerat, Yens-sur-Morges 1975.
 Maximilian Trier, Anne Nagel, Michael Leuenberger: Les Trois Rois. Einblicke in die Geschichte. Mit einem Essay von Andreas Morel. Schwabe, Basel 2006, ISBN 3-7965-2282-3 (kulturhistorische, architekturhistorische und gastronomiehistorische Aspekte)

Weblingg 

 Website vom Hotel
 Gschicht vom Hotel

Hotel im Kanton Basel-Stadt
Les Trois Rois
Kulturguet vo regionaler Bedütig im Kanton Basel-Stadt
Gastgwärb